b'\n_START_ARTICLE_\nJukka Rautakorpi\n_START_SECTION_\nUra valmentajana\n_START_PARAGRAPH_\nJukka Rautakorpi on yksi jyv\xc3\xa4skyl\xc3\xa4l\xc3\xa4isen valmennusopin saaneista valmentajista. H\xc3\xa4n toimi aluksi JyP HT:n juniorijoukkueiden p\xc3\xa4\xc3\xa4valmentajana. Kaudelle 1994\xe2\x80\x931995 h\xc3\xa4n siirtyi JyP HT:n liigajoukkueen 4. valmentajaksi Kari Savolaisen avuksi. _NEWLINE_Kaudesta 1995\xe2\x80\x931996 l\xc3\xa4htien Rautakorpi on toiminut p\xc3\xa4\xc3\xa4valmentajana eri joukkueissa. H\xc3\xa4n aloitti uransa p\xc3\xa4\xc3\xa4valmentajana Tapparassa, jossa h\xc3\xa4n on toiminut urallaan nelj\xc3\xa4\xc3\xa4n otteeseen: 1995\xe2\x80\x931997, 1999\xe2\x80\x932003, 2005\xe2\x80\x932006 sek\xc3\xa4 2012\xe2\x80\x932014. Rautakorven tullessa toisen kerran urallaan Tapparan per\xc3\xa4simeen h\xc3\xa4n valmensi joukkueensa kolmena kev\xc3\xa4\xc3\xa4n\xc3\xa4 per\xc3\xa4kk\xc3\xa4in SM-liigan finaaleihin. Kahdella ensimm\xc3\xa4isell\xc3\xa4 kerralla (2000\xe2\x80\x932001 ja 2001\xe2\x80\x932002) Tapparan oli tyytyminen SM-hopeaan, mutta Rautakorven viimeisell\xc3\xa4 kaudella (2002\xe2\x80\x932003) kev\xc3\xa4\xc3\xa4ll\xc3\xa4 2003 Tappara voitti Suomen mestaruuden. _NEWLINE_Tampereelta Rautakorpi siirtyi valmentamaan Rauman Lukkoa, jonka per\xc3\xa4simess\xc3\xa4 h\xc3\xa4n oli kaudella 2003\xe2\x80\x932004 marraskuulta l\xc3\xa4htien ja kauden 2004\xe2\x80\x932005._NEWLINE_Seuraavan kauden Rautakorpi valmensi j\xc3\xa4lleen Tapparaa, mutta erosi yll\xc3\xa4tt\xc3\xa4en kev\xc3\xa4\xc3\xa4ll\xc3\xa4 2006 kesken kaksivuotisen sopimuskautensa._NEWLINE_Kauden 2007\xe2\x80\x932008 Rautakorpi toimi p\xc3\xa4\xc3\xa4valmentajana Ruotsissa, Allsvenskanissa Leksandin joukkueessa._NEWLINE_Kaudet 2008\xe2\x80\x932009 ja 2009\xe2\x80\x932010 Rautakorpi toimi HPK:n liigajoukkueen p\xc3\xa4\xc3\xa4valmentajana Matti Alatalon j\xc3\xa4lkeen kunnes ilmoitti kev\xc3\xa4\xc3\xa4ll\xc3\xa4 2010 HPK:n voitettua SM-hopeaa liigauran olevan toistaiseksi ohi._NEWLINE_Marraskuussa 2011 julkistettiin Rautakorven tekem\xc3\xa4 3+1-mallinen sopimus Tapparan kanssa. Rautakorven kaikkiaan nelj\xc3\xa4s valmennuspesti Tapparassa alkoi toukokuun alussa 2012. Kaudella 2012\xe2\x80\x9313 Rautakorpi valmensi Tapparan finaaleihin saakka, mutta siell\xc3\xa4 joukkue h\xc3\xa4visi Porin \xc3\x84ssille, ja Rautakorpi sai taas hopeaa. Seuraavalla kaudella 2013\xe2\x80\x932014 Rautakorpi valmensi Tapparan j\xc3\xa4lleen hopealle, kun se h\xc3\xa4visi Oulun K\xc3\xa4rpille historian ensimm\xc3\xa4isess\xc3\xa4 seitsem\xc3\xa4nteen otteluun venyneess\xc3\xa4 finaalisarjassa._NEWLINE_Toukokuussa 2014 Tappara ilmoitti Rautakorven j\xc3\xa4tt\xc3\xa4v\xc3\xa4n paikkansa liigajoukkueen p\xc3\xa4\xc3\xa4valmentajana siirty\xc3\xa4kseen valmentamaan Lev Prahaa, joka kuitenkin luopui KHL-paikastaan. Lokakuussa 2014 Amur Habarovsk palkkasi Rautakorven korvaamaan kesken kauden erotettua p\xc3\xa4\xc3\xa4valmentajaansa.\n_START_SECTION_\nMuut teht\xc3\xa4v\xc3\xa4t\n_START_PARAGRAPH_\nRautakorpi on toiminut valmennusuransa ohella J\xc3\xa4\xc3\xa4kiekkoliiton valmennusp\xc3\xa4\xc3\xa4llikk\xc3\xb6n\xc3\xa4 vuosina 1997\xe2\x80\x931999 ja eri maajoukkueteht\xc3\xa4viss\xc3\xa4, mm. kausilla 2008\xe2\x80\x932009 ja 2016\xe2\x80\x932017 alle 20-vuotiaiden p\xc3\xa4\xc3\xa4valmentajana. J\xc3\xa4lkimm\xc3\xa4inen rupeama p\xc3\xa4\xc3\xa4ttyi kesken MM-turnauksen, kun Rautakorpi valmennusryhmineen erotettiin Suomen h\xc3\xa4vitty\xc3\xa4 kolme ensimm\xc3\xa4ist\xc3\xa4 otteluaan ja jouduttua karsintasarjaan. Ennen HPK:n valmentajaksi siirtymist\xc3\xa4 Rautakorpi ty\xc3\xb6skenteli Kuortaneen urheiluopistolla valmennusjohtajana. Kauden 2010\xe2\x80\x932011 Rautakorpi toimi alle 18-vuotiaiden maajoukkueen p\xc3\xa4\xc3\xa4valmentajana ennen siirtymist\xc3\xa4\xc3\xa4n J\xc3\xa4\xc3\xa4kiekkoliiton valmennusjohtajaksi Vierum\xc3\xa4en urheiluopistolle.\n_START_SECTION_\nPeliura\n_START_PARAGRAPH_\nJukka Rautakorvella ei ole kokemusta p\xc3\xa4\xc3\xa4sarjapeleist\xc3\xa4, mutta h\xc3\xa4n on pelannut j\xc3\xa4\xc3\xa4kiekkoa ennen valmennusuraansa S-Kiekossa Sein\xc3\xa4joella alemmissa sarjoissa ja Keuruun KeuPa HT:n riveiss\xc3\xa4 II-divisioonassa. Aktiiviuran tilastoista l\xc3\xb6ytyy kausi 1988\xe2\x80\x931989, jolloin h\xc3\xa4n teki 35 ottelussa 16 maalia ja antoi 31 maaliin johtanutta sy\xc3\xb6tt\xc3\xb6\xc3\xa4, eli yhteens\xc3\xa4 47 pistett\xc3\xa4 ja sai 66 j\xc3\xa4\xc3\xa4hyminuuttia.'